title: 2011/316/KKBP: A Politikai és Biztonsági Bizottság EU BAM Rafah/1/2011 határozata ( 2011. május 27. ) a rafahi határellenőrzést segítő európai uniós misszió misszióvezetője megbízatásának meghosszabbításáról

text:
               28.5.2011

               HU

               Az Európai Unió Hivatalos Lapja

               L 142/63

         A POLITIKAI ÉS BIZTONSÁGI BIZOTTSÁG EU BAM RAFAH/1/2011 HATÁROZATA
   (2011. május 27.)
   a rafahi határellenőrzést segítő európai uniós misszió misszióvezetője megbízatásának meghosszabbításáról
   (2011/316/KKBP)
   A POLITIKAI ÉS BIZTONSÁGI BIZOTTSÁG,
   tekintettel az Európai Unióról szóló szerződésre és különösen annak 38. cikke harmadik bekezdésére,
   tekintettel az Európai Uniónak a rafahi átkelőhelyen működő határőrizeti segítségnyújtó missziója (EU BAM Rafah) létrehozásáról szóló, 2005. november 25-i 2005/889/KKBP együttes tanácsi fellépésre (1) és különösen annak 10. cikke (1) bekezdésére,
   mivel:

               (1)

               A 2005/889/KKBP együttes fellépés 10. cikkének (1) bekezdése értelmében a Tanács a Szerződés 38. cikkének megfelelően felhatalmazta a Politikai és Biztonsági Bizottságot (PBB) arra, hogy meghozza az EU BAM Rafah misszió politikai ellenőrzésére és stratégiai irányítására vonatkozó megfelelő határozatokat, beleértve a misszióvezető kinevezéséről szóló határozatot is.

               (2)

               A főtitkár/főképviselő javaslatára a PBB 2008. november 11-én EUBAM Rafah/1/2008 határozatával (2) Alain FAUGERAS-t nevezte ki az EU BAM Rafah misszióvezetőjévé.

               (3)

               Az Unió külügyi és biztonságpolitikai főképviselője 2011. május 13-án azt javasolta a PBB-nek, hogy 2011. december 31-ig hosszabbítsa meg Alain FAUGERAS-nak az EU BAM Rafah misszióvezetőjeként való megbízatását,

         ELFOGADTA EZT A HATÁROZATOT:
   1. cikk
   A Politikai és Biztonsági Bizottság Alain FAUGERAS-nak a rafahi határellenőrzést segítő európai uniós misszió misszióvezetőjeként való megbízatását a 2011. május 25-től2011. december 31-ig tartó időszakra meghosszabbítja.
   2. cikk
   Ez a határozat az elfogadásának napján lép hatályba.

      Kelt Brüsszelben, 2011. május 27-én.

            a Politikai és Biztonsági Bizottság részéről

            az elnök

         O. SKOOG

      (1)  HL L 327., 2005.12.14., 28. o.

      (2)  HL L 306., 2008.11.15., 99. o.


title: 2007/478/EK: A Bizottság határozata ( 2007. június 25. ) a tagállamok törvényi, rendeleti vagy közigazgatási intézkedésekben megállapított, televíziós műsorszolgáltató tevékenységre vonatkozó egyes rendelkezéseinek összehangolásáról szóló 89/552/EGK tanácsi irányelv 3a. cikkének (1) bekezdése alapján Írország által hozott intézkedéseknek a közösségi joggal való összeegyeztethetőségéről

text:
               10.7.2007

               HU

               Az Európai Unió Hivatalos Lapja

               L 180/17

      A BIZOTTSÁG HATÁROZATA

   (2007. június 25.)
   a tagállamok törvényi, rendeleti vagy közigazgatási intézkedésekben megállapított, televíziós műsorszolgáltató tevékenységre vonatkozó egyes rendelkezéseinek összehangolásáról szóló 89/552/EGK tanácsi irányelv 3a. cikkének (1) bekezdése alapján Írország által hozott intézkedéseknek a közösségi joggal való összeegyeztethetőségéről
   (2007/478/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a tagállamok törvényi, rendeleti vagy közigazgatási intézkedésekben megállapított, televíziós műsorszolgáltató tevékenységre vonatkozó egyes rendelkezéseinek összehangolásáról szóló 89/552/EGK tanácsi irányelvre (1) és különösen annak 3a. cikkének (2) bekezdésére,
   tekintettel a 89/552/EGK irányelv 23a. cikke alapján létrehozott bizottság véleményére,
   mivel:

               (1)

               2002. november 7-i levelében Írország értesítette a Bizottságot a 89/552/EK irányelv 3a. cikkének (1) bekezdése szerinti tervezett intézkedéseiről.

               (2)

               A Bizottság az értesítéstől számítva három hónapon belül megvizsgálta, hogy a szóban forgó intézkedések összeegyeztethetők-e a közösségi joggal, különösen az intézkedések arányossága és a nemzeti szintű konzultációs eljárás átláthatósága tekintetében.

               (3)

               A vizsgálat során a Bizottság figyelembe vette az Írországban uralkodó médiahelyzetről rendelkezésre álló adatokat.

               (4)

               Az Írország által bejelentett intézkedésekben szereplő kiemelt társadalmi fontosságú események jegyzékét egyértelmű és átlátható módon állították össze, és ezt széles körű konzultáció előzte meg Írországban.

               (5)

               A Bizottság elégedetten nyugtázta, hogy az Írország intézkedéseiben felsorolt események legalább kettőnek megfelelnek az események társadalmi fontosságát megbízhatóan jelző következő kritériumok közül: i. az esemény a tagállamban széles körben különös visszhangot kelt, nem csupán az adott sport, illetve tevékenység szokásos közönségének fontos; ii. az eseménynek általánosan elismert egyedi kulturális jelentősége van a tagállam lakossága számára, különösen a kulturális önazonosság erősítésében; iii. az ország csapata résztvevője az eseménynek, amely egy nemzetközi jelentőségű verseny vagy bajnokság keretében zajlik; valamint iv. hagyomány, hogy az eseményről ingyenes televíziós közvetítést adnak, amely nagy nézettségnek örvend.

               (6)

               Az ír intézkedésekben felsorolt események között nagy számban szerepelnek olyanok – beleértve a nyári olimpiai játékokat, a labdarúgó-világbajnokságnak és -Európa-bajnokságnak az ír nemzeti válogatott által vívott összes mérkőzését, valamint e bajnokságok nyitó mérkőzéseit, elődöntőit és döntőjét –, amelyeknek a hagyományosan elismert kiemelt társadalmi jelentőségét kifejezetten említi a 97/36/EK irányelv (18) preambulumbekezdése. Ezek az események Írországban széles körben különös visszhangot keltenek, mivel általában különösen közkedveltek, nem pedig csupán a sportesemények szokásos közönségének körében. Ezenkívül a labdarúgó-világbajnokságon és -Európa-bajnokságon az ír csapat által vívott mérkőzések általánosan elismert, egyedi kulturális jelentőséggel bírnak az ír kulturális önazonosság erősítésében. Ezek a mérkőzések a társadalom egészét összefogják, ily módon tehát hozzájárulnak az ír nemzeti öntudat és önérzet kialakításához.

               (7)

               A labdarúgó-Európa-bajnokságon és a FIFA-világbajnokságon az ír csapat által játszott hazai és külföldi selejtező mérkőzések a sportesemények szokásos közönségénél jóval szélesebb körben különös visszhangot keltenek Írországban.

               (8)

               A gael futball és hurling kifejezetten ír sportágak. Ezért az összír megyeközi felnőtt labdarúgó-bajnokság, illetve hurling-bajnokság döntője Írország lakossága számára egyedi kulturális jelentőséggel bír a nemzeti kulturális öntudat erősítésében.

               (9)

               Írország egész területén szervezett keretek között rögbiznek. Ezért a Hat Nemzetek Bajnoksága rögbibajnokságon és a rögbi-világbajnokság döntő fordulójában az ír csapat által vívott mérkőzések széles körben különös visszhangot keltenek az ír lakosságban. A rögbi-világbajnokság döntő fordulójának az ír csapat által vívott mérkőzései az ír nemzeti csapat részvételét jelentik egy fontos nemzetközi versenyen, ily módon tehát szerepet játszanak az ír nemzeti öntudatban.

               (10)

               A felsorolt írországi lóversenyek és lovassport-események által széles körben keltett különös visszhang annak tudható be, hogy a lovas iparág országszerte nagy befolyással van a vidéki településekre. Írország legfontosabb lóversenyei az Irish Grand National és az Irish Derby. Tekintettel a lóversenysport meghatározó szerepére az idegenforgalomban és Írország nemzetközi hírnevében, az említett események az ír lakosság számára általánosan elismert, egyedi kulturális jelentőséggel bírnak a nemzeti kulturális önazonosság erősítésében. A Dublin Horse Show keretében megrendezett nemzetek kupája szintén egyedi kulturális jelentőséggel bír, mivel népszerűsíti az ír díjugrató versenyszámot, és a díjugratás legerősebb csapatait vonzza a helyszínre.

               (11)

               Hagyomány, hogy a felsorolt eseményekről ingyenes televíziós közvetítést adnak, amely Írországban nagy nézettségnek örvend.

               (12)

               Az ír intézkedések arányosnak tekinthetők, ha tekintetbe vesszük, hogy a szolgáltatásnyújtásnak az EK-Szerződés szerinti alapszabadságától való eltérést azon felsőbb közérdek teszi indokolttá, hogy a különös társadalmi fontosságú események közvetítéséhez a közönség széles körben hozzáférhessen.

               (13)

               Az ír intézkedések összeegyeztethetők az Európai Közösség versenyszabályaival, mivel a felsorolt események közvetítésére feljogosított műsorszolgáltatók körét objektív kritériumok alapján jelölik ki, így az események közvetítési jogának megszerzéséért tényleges, illetve potenciális verseny alakulhat ki. A jegyzék továbbá nem tartalmaz olyan aránytalanul sok eseményt, hogy ez torzítaná a versenyt az ingyenes és a térítéses televíziós műsorszolgáltatás downstream piacain.

               (14)

               Miután a Bizottság értesítette a többi tagállamot az ír intézkedésekről, és konzultált a 89/552/EK irányelv 23a. cikke alapján létrehozott bizottsággal, az oktatásügyi és kulturális főigazgató 2003. február 10-én levelet intézett Írországhoz, amelyben jelezte, hogy az értesítés tárgyát képező intézkedések ellen a Bizottság nem kíván kifogást emelni.

               (15)

               Az ír intézkedéseket 2003. március 13-án elfogadták.

               (16)

               Az említett intézkedéseket a 89/552/EGK irányelv 3a. cikkének (2) bekezdésével összhangban közzétették az Európai Unió Hivatalos Lapjának C sorozatában (2).

               (17)

               Az Elsőfokú Bíróságnak a T-33/01 sz. Infront WM kontra Bizottság ügyben hozott ítéletéből következik, hogy a 89/552/EGK irányelv 3a. cikke (1) bekezdése alapján tett intézkedéseknek a közösségi joggal való összeegyeztethetőségéről tett megállapítás az EK-Szerződés 249. cikke szerinti határozatnak minősül, ezért azt a Bizottságnak kell elfogadnia. Ennek megfelelően e határozatban ki kell jelenteni, hogy az Írország által bejelentett intézkedések összeegyeztethetők a közösségi joggal. Az Írország által ténylegesen meghozott, e határozat mellékletében leírt intézkedéseket a 89/552/EGK irányelv 3a. cikkének (2) bekezdésével összhangban helyénvaló közzétenni az Európai Unió Hivatalos Lapjában,

         A KÖVETKEZŐKÉPPEN HATÁROZOTT:
   1. cikk
   A 89/552/EGK irányelv 3a. cikkének (1) bekezdése szerinti intézkedések, amelyekről Írország 2002. november 7-én értesítette a Bizottságot, és amelyeket az Európai Unió Hivatalos Lapjának 2003. április 26-i C 100. számában tettek közzé, összeegyeztethetők a közösségi joggal.
   2. cikk
   Az Írország által ténylegesen meghozott, e határozat mellékletében leírt intézkedéseket a 89/552/EGK irányelv 3a. cikkének (2) bekezdésével összhangban közzé kell tenni az Európai Unió Hivatalos Lapjában.

      Kelt Brüsszelben, 2007. június 25-én.

            a Bizottság részéről

         Viviane REDING

            a Bizottság tagja

      (1)  HL L 298., 1989.10.17., 23. o. A 97/36/EK európai parlamenti és tanácsi irányelvvel (HL L 202., 1997.7.30., 60. o.) módosított irányelv.

      (2)  HL C 100., 2003.4.26., 12. o.

      MELLÉKLET
      Közzététel a tagállamok törvényi, rendeleti vagy közigazgatási intézkedésekben megállapított, televíziós műsorszolgáltató tevékenységre vonatkozó egyes rendelkezéseinek összehangolásáról szóló 89/552/EGK tanácsi irányelv 3a. cikkének (2) bekezdése szerint
      Az Írország által hozott intézkedések, amelyeket a 89/552/EGK irányelv 3a. cikke (2) bekezdése értelmében közzé kell tenni, a következők:

         „1999. ÉVI 28. TÖRVÉNY
         A fontos események televíziós közvetítéséről (broadcasting (major events television coverage) act)
         Tartalomjegyzék
         Szakaszok

                     1.

                  Fogalommeghatározások

                     2.

                  A fontos események kijelölése

                     3.

                  Konzultáció

                     4.

                  A műsorszolgáltató kötelezettségei a kijelölt események tekintetében

                     5.

                  A műsorszolgáltató kötelezettségei a tagállami események tekintetében

                     6.

                  Polgári kereset benyújtása

                     7.

                  Ésszerű piaci árak

                     8.

                  Rövid cím
               Hivatkozott jogi aktusok:
         1972. évi 27. törvény az Európai Közösségekről (European Communities Act, 1972, No 27).
         1993. évi 25. törvény az Európai Közösségekről szóló törvény módosításáról (European Communities (Amendment) Act, 1993, No 25).
         1999. Évi törvény a fontos események televíziós közvetítéséről (broadcasting (major events television coverage) act, 1999)
         Törvény a kiemelt társadalmi fontosságú események televíziós közvetítéséről, az 1997. június 30-i 97/36/EK tanácsi rendelettel módosított 1989. október 3-i 89/552/EGK tanácsi rendelet 3a. cikkének alkalmazásáról, valamint egyéb kapcsolódó kérdésekről. (1999. november 13-án) az oireachtas (országgyűlés)) a következőképpen rendelkezik:

                     (1)

                     E törvény alkalmazásában:

                                 »műsorszolgáltató«: jelentése ugyanaz, mint a tanácsi irányelvben;

                                 »tanácsi irányelv«: az 1989. október 3-i 89/552/EK tanácsi irányelv (1), a 1997. június 30-i 97/36/EK tanácsi irányelvvel (2) módosítva;

                                 »EGT-megállapodás«: jelentése ugyanaz, mint az 1993. évi European Communities (Amendment) Act-ben;

                                 »esemény«: az Európai Unióban, annak valamelyik tagállamában, illetőleg Írország területén vagy annak jelentős részén a közönség érdeklődésére számot tartó olyan esemény, amelyet az esemény műsorszolgáltatási jogainak értékesítésére feljogosított rendezvényszervező szervez;

                                 »ingyenes televíziós műsorszolgáltatás«: olyan televíziós műsorszolgáltatás, amelynek vételéért a szolgáltatásnyújtó nem számít fel díjat;

                                 »tagállam«: az Európai Közösségek bármelyik tagállama (az 1972. évi European Communities Act értelmében), illetőleg bármely olyan állam, amely részes fele az EGT-megállapodásnak;

                                 »a miniszter«: a művészetek, a kulturális örökség, a Gaeltacht (ír ajkú területek) és a szigetek minisztériuma;

                                 »közel teljes lefedettséggel történő közvetítés«:

                                             a)

                                             az ország lakosságának legalább 95 százaléka által fogható ingyenes televíziós műsorszolgáltatás, illetőleg

                                             b)

                                             ha bármikor háromnál kevesebb az a) bekezdés szerinti lefedettség teljesítésére képes műsorszolgáltatók száma: az ország lakosságának legalább 90 százaléka által fogható ingyenes televíziós műsorszolgáltatás;

                                 »alkalmas műsorszolgáltató«: a (2) alszakasz értelmében alkalmasnak minősülő műsorszolgáltató;

                                 »televíziós műsorszolgáltatás«: jelentése ugyanaz, mint a tanácsi irányelvben.

                     (2)

                     A következő műsorszolgáltatók minősülnek alkalmas műsorszolgáltatónak:

                                 a)

                                 2001. december 31-ig: minden olyan műsorszolgáltató, amely az ország lakosságának legalább 85 százaléka által hozzáférhető ingyenes televíziós közvetítést ad egy meghatározott eseményről;

                                 b)

                                 2002. január 1-jétől kezdve: minden olyan műsorszolgáltató, amely közel teljes lefedettséggel ad közvetítést egy meghatározott eseményről.

                     (3)

                     Ha két vagy több műsorszolgáltató szerződést vagy megállapodást köt egy meghatározott esemény közel teljes lefedettséggel történő közvetítésének biztosítására, ezen esemény tekintetében a (2) alszakasz alkalmazása céljából egyetlen műsorszolgáltatónak minősülnek.

                     (4)

                     A műsorszolgáltatók a miniszterhez fordulhatnak azon viták rendezése céljából, amelyek az országban tevékenykedő műsorszolgáltatók ingyenes televíziós műsorának a (2) alszakasz szerinti lefedettségével, illetőleg a „közel teljes lefedettséggel történő közvetítés” (1) alszakasz szerinti meghatározásával kapcsolatosak.

                     (5)

                     A (4) alszakasz szerinti vitarendezés előtt a miniszter kikérheti mindazon technikai szakértők vagy egyéb személyek véleményét, akiknél ezt célszerűnek látja.

                     (6)

                     E törvény alkalmazásában:

                                 a)

                                 a hivatkozások – ha a szövegkörnyezet másra nem utal – a rendelkezéseknek mindig arra a változatára vonatkoznak, amely már tartalmazza a későbbi rendelkezésekkel vagy azok értelmében történt módosításokat és kiterjesztéseket, beleértve az e törvényben foglaltakat is;

                                 b)

                                 a szakaszokra történő hivatkozások e törvény szakaszaira értendők, hacsak nincs külön jelölve, hogy egy másik jogszabályra vonatkoznak; valamint

                                 c)

                                 az alszakaszokra, bekezdésekre vagy albekezdésekre történő hivatkozások a hivatkozást tartalmazó szövegrész alszakaszaira, bekezdéseire, illetőleg albekezdéseire értendők, hacsak nincs külön jelölve, hogy egy másik szövegrészre vonatkoznak.

                     (1)

                     A miniszter rendelet útján:

                                 a)

                                 kijelöli, hogy mely események minősülnek olyan, kiemelt társadalmi fontosságú eseményeknek, amelyeknél a közérdek megköveteli, hogy alkalmas műsorszolgáltató kezébe kerüljön az ingyenes televíziós közvetítés joga, valamint

                                 b)

                                 az a) bekezdés értelmében kijelölt események mindegyikénél meghatározza, hogy az ingyenes televíziós közvetítés:

                                             i.

                                             egyenes adásban vagy felvételről, illetőleg mind egyenes adásban, mind felvételről, valamint

                                             ii.

                                             teljes terjedelemben vagy kivonatosan, illetőleg mind teljes terjedelemben, mind kivonatosan történjék-e.

                     (2)

                     Az (1) alszakasz a) bekezdése szerinti kijelölésnél a miniszter minden körülményt figyelembe vesz, különös tekintettel az alábbi kritériumokra:

                                 a)

                                 az esemény által Írországban keltett széles körű különös visszhang mértéke;

                                 b)

                                 az esemény általánosan elismert egyedi kulturális jelentőségének mértéke Írország lakosságának körében.

                     (3)

                     A (2) alszakaszban meghatározott kritériumok teljesülésének mértékét a miniszter az alábbi tényezők figyelembevételével határozza meg:

                                 a)

                                 az esemény résztvevői között szerepel-e az ír nemzeti csapat vagy más ír csapat, illetőleg ír személy;

                                 b)

                                 az esemény vagy a hozzá hasonló események televíziós közvetítésére vonatkozó korábbi gyakorlat vagy tapasztalat.

                     (4)

                     Az (1) alszakasz b) bekezdése szerinti meghatározásnál a miniszter az alábbiakat veszi tekintetbe:

                                 a)

                                 az esemény jellege;

                                 b)

                                 az eseménynek helyt adó ország időzónája;

                                 c)

                                 a műsorszolgáltatás gyakorlati szempontjai.

                     (5)

                     A miniszter rendelettel hatályon kívül helyezheti vagy módosíthatja az e szakasz alapján hozott rendeleteket.

                     (6)

                     A miniszter konzultál az idegenforgalmi, sport- és szabadidős miniszterrel, mielőtt e szakasz alapján rendeletet hoz, hatályon kívül helyez vagy módosít.

                     (7)

                     Rendeletnek e szakasz alapján történő elfogadására, hatályon kívül helyezésére vagy módosítására irányuló javaslat esetén a rendelettervezetet az Oireachtas mindkét háza elé kell terjeszteni, és a rendelet csak azután hozható meg, hogy a tervezetet mindkét ház határozatban jóváhagyta.

                     (1)

                     Mielőtt a 2. szakasz alapján rendeletet hoz, a miniszter köteles:

                                 a)

                                 ésszerű erőfeszítéseket tenni, hogy konzultáljon az esemény szervezőivel és minden olyan műsorszolgáltatóval, amely a tanácsi irányelv alkalmazása céljából az ország joghatósága alá tartozik,

                                 b)

                                 legalább egy országos terjesztésű napilapban értesítést közzétenni arról az eseményről, amelyet az említett szakasz alapján ki kíván jelölni, valamint

                                 c)

                                 a nyilvánosságot felszólítani a tervezett kijelöléssel kapcsolatos észrevételek megtételére.

                     (2)

                     A 2. szakasz alapján történő rendelethozatalnak nem akadálya, ha nem állapítható meg az esemény szervezőjének kiléte, illetőleg ha a szervező vagy az ír joghatóság alá tartozó műsorszolgáltató válasz nélkül hagyja a miniszter konzultációs törekvéseit.

                     (1)

                     Ha egy kijelölt esemény közvetítésének kizárólagos jogát olyan műsorszolgáltató szerzi meg, amely az ország joghatósága alá tartozik, de amely nem minősül alkalmas műsorszolgáltatónak, ez a műsorszolgáltató csak abban az esetben közvetítheti az eseményt, ha azt – a 2. szakasz szerinti rendelettel összhangban, kérésre és ésszerű piaci ár megfizetése ellenében – hozzáférhetővé tették egy alkalmas műsorszolgáltató számára.

                     (2)

                     Ha egy alkalmas műsorszolgáltató (e szakasz alapján vagy közvetlenül) megszerzi egy kijelölt esemény közvetítésének jogát, köteles az eseményt közel teljes lefedettséggel, ingyenes televíziós műsorszolgáltatás keretében, a 2. szakasz szerinti rendelettel összhangban közvetíteni.

                     (3)

                     E szakasz alkalmazásában »kijelölt esemény« az olyan esemény, amelyet a 2. szakasz szerinti rendelettel kijelöltek.

               5.   Ha egy eseményt valamelyik tagállam kiemelt társadalmi fontosságúnak minősített, és az Európai Bizottság – a tanácsi irányelv 3a. cikkének (2) bekezdésével összhangban – közzétette a szóban forgó tagállam intézkedéseit, a szóban forgó eseményre vonatkozó kizárólagos jogokkal rendelkező, Írország joghatósága alá tartozó műsorszolgáltatók egyike sem gyakorolhatja kizárólagos jogait oly módon, hogy az említett tagállamban a közönség jelentős részét megfossza annak lehetőségétől, hogy az eseményt a meghozott intézkedésekkel összhangban figyelemmel kísérje.

                     (1)

                     Ha egy műsorszolgáltató (a továbbiakban: sértett műsorszolgáltató) úgy véli, hogy egy vagy több másik műsorszolgáltató (a továbbiakban: másik műsorszolgáltató) olyan cselekményt hajtott vagy hajt végre, illetőleg készül végrehajtani, amely a 4. vagy az 5. szakasz értelmében tiltott tevékenységnek vagy magatartásnak minősül, a sértett műsorszolgáltató a High Court-nál az alábbiakra irányuló eljárást indíthat a másik műsorszolgáltató ellen:

                                 a)

                                 a másik műsorszolgáltatót a 4., illetőleg az 5. szakasz szerinti tiltott tevékenység vagy magatartás folytatásában vagy annak kísérletében megakadályozó döntés;

                                 b)

                                 az eseményre vonatkozó kizárólagos jogoknak a másik műsorszolgáltató általi megszerzését megalapozó szerződés semmissé nyilvánítása;

                                 c)

                                 a másik műsorszolgáltató által fizetendő kártérítés;

                                 d)

                                 arra való felszólítás, hogy a szóban forgó esemény televíziós közvetítésének jogát ésszerű piaci áron ajánlják fel megvételre a sértett műsorszolgáltatónak.

                     (2)

                     Az (1) alszakasz szerinti döntés iránt keresetben lehet folyamodni a High Court-hoz; a bíróság az ügy elbírálása során belátása szerint hozhat átmeneti vagy ideiglenes döntéseket.

                     (1)

                     A 4. szakasz (1) alszakaszának alkalmazása céljából, ha a műsorszolgáltatók nem tudnak megállapodni az események televíziós közvetítése tekintetében alkalmazandó ésszerű piaci árban, a műsorszolgáltatók bármelyike az adott eseményre alkalmazandó ésszerű piaci ár megállapítása céljából ideiglenes intézkedés iránti kérelemmel fordulhat a High Court-hoz.

                     (2)

                     Az (1) alszakasz szerinti döntés a High Court belátása szerint következményes vagy kiegészítő elemeket is tartalmazhat.

               8.   E törvényre a Broadcasting (Major Events Television Coverage) Act, 1999 cím alapján lehet hivatkozni.
         Jogi aktusok (Statutory Instruments)
         2003. évi 99. sz. jogi aktus (S.I.)
         Rendelet a fontos események televíziós közvetítéséről szóló 1999. évi törvénynek a fontos események kijelölése tekintetében történő alkalmazásáról (Broadcasting (Major Events Television Coverage) Act 1999 (Designation of Major Events) Order).
         2003.
         Alulírott Dermot Ahern, a hírközlési és tengeri ügyekért, valamint a természeti erőforrásokért felelős miniszter, a Broadcasting (Major Events Television Coverage) Act 1999 (1999/28.) 2. szakaszának (1) alszakasza értelmében, továbbá a Broadcasting (Transfer of Departmental Administration and Ministerial Functions) Order 2002 (2002/302.) – módosította a Marine and Natural Resources (Alteration of Name of Department and Title of Minister) Order 2002 (2002/307.) – értelmében kapott felhatalmazás alapján, az említett szakasz (6) alszakasza – módosította a Tourism, Sport and Recreation (Alteration of Name of Department, Title of Minister) Order 2002 (2002/307.) – értelmében a művészeti, sport- és idegenforgalmi miniszterrel folytatott konzultációt követően a következő rendeletet bocsátom ki, amelynek tervezete – az említett szakasz (7) alszakaszával összhangban – előzőleg az Oireachtas mindkét háza elé került, és általuk határozatban jóváhagyatott.

                     1.

                     E rendeletre a Broadcasting (Major Events Television Coverage) Act 1999 (Designation of Major Events) Order 2003 cím alapján lehet hivatkozni.

                     2.

                     A rendelethez csatolt jegyzékben felsorolt események olyan, kiemelt társadalmi fontosságú eseményeknek minősülnek, amelyeknél a közérdek megköveteli, hogy alkalmas műsorszolgáltató kezébe kerüljön az ingyenes televíziós közvetítés joga.

                     3.

                     A Hat Nemzetek rögbi-világbajnokságon az ír csapat által vívott összes mérkőzés külön-külön olyan, kiemelt társadalmi fontosságú eseménynek minősül, amelynél a közérdek megköveteli, hogy alkalmas műsorszolgáltató kezébe kerüljön az ingyenes televíziós közvetítés joga.

            JEGYZÉK

         2. rendelet
         Nyári olimpia
         Az összírországi megyeközi felnőtt labdarúgó- és hurling-bajnokság döntője
         Az labdarúgó-Európa-bajnokságon és a FIFA-világbajnokságon az ír csapat által vívott hazai és külföldi selejtező mérkőzések
         A labdarúgó-Európa-bajnokság és a FIFA-világbajnokság döntő szakaszának az ír csapat által játszott mérkőzései
         A labdarúgó-Európa-bajnokság és a FIFA-világbajnokság döntő szakaszának nyitó mérkőzése, elődöntői és döntője
         A rögbi-világbajnokság döntő szakaszának az ír csapat által vívott mérkőzései
         Az Irish Grand National és az Irish Derby lóverseny
         A Dublin Horse Show keretében megrendezett nemzetek kupája

            Hivatalos pecsétemmel elláttam,
            2003. március 13.

                  DERMOT AHERN

                  a hírközlési és tengeri ügyekért, valamint a természeti erőforrásokért felelős miniszter.”


title: 2012/613/EU: Az Európai Parlament határozata ( 2012. május 10. ) az innovatív gyógyszerek kutatására irányuló kezdeményezést megvalósító közös vállalkozás 2010-es pénzügyi évre vonatkozó elszámolásának lezárásáról

text:
               17.10.2012

               HU

               Az Európai Unió Hivatalos Lapja

               L 286/341

         AZ EURÓPAI PARLAMENT HATÁROZATA
   (2012. május 10.)
   az innovatív gyógyszerek kutatására irányuló kezdeményezést megvalósító közös vállalkozás 2010-es pénzügyi évre vonatkozó elszámolásának lezárásáról
   (2012/613/EU)
   AZ EURÓPAI PARLAMENT,

               —

               tekintettel az innovatív gyógyszerek kutatására irányuló kezdeményezést megvalósító közös vállalkozás 2010-es pénzügyi évre vonatkozó végleges éves beszámolójára,

               —

               tekintettel a Számvevőszéknek az innovatív gyógyszerek kutatására irányuló kezdeményezést megvalósító közös vállalkozás 2010-es pénzügyi évre vonatkozó éves beszámolójáról szóló jelentésére, a közös vállalkozás válaszaival együtt (1),

               —

               tekintettel a Tanács 2012. február 21-i ajánlására (06086/2012 – C7-0050/2012),

               —

               tekintettel az Európai Unió működéséről szóló szerződés 319. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,

               —

               tekintettel az innovatív gyógyszerek kutatására irányuló kezdeményezést megvalósító közös vállalkozás létrehozásáról szóló, 2007. december 20-i 73/2008/EK tanácsi rendeletre (3) és különösen 11. cikkének (4) bekezdésére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (4) és különösen annak 94. cikkére,

               —

               tekintettel eljárási szabályzata 77. cikkére és VI. mellékletére,

               —

               tekintettel a Költségvetési Ellenőrző Bizottság jelentésére (A7-0108/2012),

               1.

               jóváhagyja az innovatív gyógyszerek kutatására irányuló kezdeményezést megvalósító közös vállalkozás 2010-es pénzügyi évre vonatkozó elszámolásának lezárását;

               2.

               utasítja elnökét, hogy továbbítsa ezt a határozatot az innovatív gyógyszerek kutatására irányuló kezdeményezést megvalósító közös vállalkozás ügyvezető igazgatójának, a Tanácsnak, a Bizottságnak és a Számvevőszéknek, és gondoskodjon az Európai Unió Hivatalos Lapjában (L sorozat) való közzétételéről.

            az elnök

         Martin SCHULZ

            a főtitkár

         Klaus WELLE

      (1)  HL C 368., 2011.12.16., 17. o.

      (2)  HL L 248., 2002.9.16., 1. o.

      (3)  HL L 30., 2008.2.4., 38. o.

      (4)  HL L 357., 2002.12.31., 72. o.


title: 2009/193/EK: Az Európai Parlament határozata ( 2008. április 22. ) az Európai Unió 2006. évi általános költségvetésének végrehajtására vonatkozó mentesítésről, VI. szakasz – Európai Gazdasági és Szociális Bizottság

text:
               31.3.2009

               HU

               Az Európai Unió Hivatalos Lapja

               L 88/79

         AZ EURÓPAI PARLAMENT HATÁROZATA
   (2008. április 22.)
   az Európai Unió 2006. évi általános költségvetésének végrehajtására vonatkozó mentesítésről, VI. szakasz – Európai Gazdasági és Szociális Bizottság
   (2009/193/EK)
   AZ EURÓPAI PARLAMENT,
   tekintettel az Európai Unió 2006-os pénzügyi évre vonatkozó általános költségvetésére (1),
   tekintettel az Európai Közösség 2006-os pénzügyi évre vonatkozó végleges éves beszámolójára – I. kötet (C6–0367/2007) (2),
   tekintettel az Európai Gazdasági és Szociális Bizottság mentesítő hatóságnak szóló, a 2006. évi belső könyvvizsgálatokról szóló éves jelentésre,
   tekintettel a 2006-os pénzügyi év költségvetésének végrehajtásáról szóló éves számvevőszéki jelentésre és a Számvevőszék különjelentéseire az ellenőrzés alá vont intézmények válaszaival együtt (3),
   tekintettel a Számvevőszéknek az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló, az EK-Szerződés 248. cikke szerinti megbízhatósági nyilatkozatára (4),
   tekintettel az EK-Szerződés 272. cikkének (10) bekezdésére, valamint 274., 275. és 276. cikkére,
   tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (5) és különösen annak 50., 86., 145., 146. és 147. cikkére,
   tekintettel eljárási szabályzata 71. cikkére és V. mellékletére,
   tekintettel a Költségvetési Ellenőrző Bizottság jelentésére (A6-0098/2008),

               1.

               mentesítést ad az Európai Gazdasági és Szociális Bizottság főtitkára számára az Európai Gazdasági és Szociális Bizottság 2006-os pénzügyi évre szóló költségvetésének végrehajtására vonatkozóan;

               2.

               észrevételeit az alábbi állásfoglalásban fejti ki;

               3.

               utasítja elnökét, hogy továbbítsa ezt a határozatot, valamint az annak szerves részét képező állásfoglalást a Tanácsnak, a Bizottságnak, a Bíróságnak, a Számvevőszéknek, az Európai Ombudsmannak és az Európai Adatvédelmi Biztosnak, és gondoskodjon az Európai Unió Hivatalos Lapjában való közzétételéről (L sorozat).

            az elnök

         Hans-Gert PÖTTERING

            főtitkár

         Harald RØMER

      (1)  HL L 78., 2006.3.15.

      (2)  HL C 274., 2007.11.15., 1. o.

      (3)  HL C 273., 2007.11.15., 1. o.

      (4)  HL C 274., 2007.11.15., 130. o.

      (5)  HL L 248., 2002.9.16., 1. o.

    ---documentbreak---

               31.3.2009

               HU

               Az Európai Unió Hivatalos Lapja

               L 88/80

         AZ EURÓPAI PARLAMENT ÁLLÁSFOGLALÁSA
   (2008. április 22.)
   az Európai Unió 2006. évi általános költségvetésének végrehajtására vonatkozó mentesítésről szóló határozat szerves részét képező megjegyzésekkel, VI. szakasz – Európai Gazdasági és Szociális Bizottság
   AZ EURÓPAI PARLAMENT,
   tekintettel az Európai Unió 2006-os pénzügyi évre vonatkozó általános költségvetésére (1),
   tekintettel az Európai Közösség 2006-os pénzügyi évre vonatkozó végleges éves beszámolójára – I. kötet (C6–0367/2007) (2),
   tekintettel az Európai Gazdasági és Szociális Bizottság mentesítő hatóságnak szóló, a 2006. évi belső könyvvizsgálatokról szóló éves jelentésre,
   tekintettel a 2006-os pénzügyi év költségvetésének végrehajtásáról szóló éves számvevőszéki jelentésre és a Számvevőszék különjelentéseire az ellenőrzés alá vont intézmények válaszaival együtt (3),
   tekintettel a Számvevőszéknek az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló, az EK-Szerződés 248. cikke szerinti megbízhatósági nyilatkozatára (4),
   tekintettel az EK-Szerződés 272. cikkének (10) bekezdésére, valamint 274., 275. és 276. cikkére,
   tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (5) és különösen annak 50., 86., 145., 146. és 147. cikkére,
   tekintettel eljárási szabályzata 71. cikkére és V. mellékletére,
   tekintettel a Költségvetési Ellenőrző Bizottság jelentésére (A6-0098/2008),

               1.

               megállapítja, hogy 2006-ban az Európai Gazdasági és Szociális Bizottság (EGSZB) 112 389 673,52 EUR összegű kötelezettségvállalási előirányzat felett rendelkezett (2005-ben: 106 880 105,67 EUR), amelynek felhasználási aránya 97,01 % volt;

               2.

               megállapítja, hogy eredményelszámolás elve szerinti könyvelés 2005. január 1-jei bevezetését követően az EGBSZ pénzügyi kimutatásai 2 204 729 EUR összegű negatív mérleget mutatnak (hiány) és azonos összegű aktívákat és passzívákat (164 448 636 EUR);

               3.

               üdvözli, hogy az EGSZB és a Régiók Bizottsága 2007 decemberében új adminisztratív együttműködési megállapodást írt alá a 2008–2014-es időszakra; meggyőződése, hogy a két intézmény közötti együttműködés pénzügyi szempontból kedvező lesz az európai adófizetők számára;

               4.

               üdvözli a két bizottság egyértelmű kötelezettségvállalását arra, hogy belső ellenőrzési követelményrendszerüket, továbbá a közös szolgálatokhoz kapcsolódó minden más ide vonatkozó pénzügyi eljárásukat összehangolják;

               5.

               megjegyzi, hogy az új megállapodás szerint a legfontosabb területek (infrastruktúrák, informatika és telekommunikáció, valamint a fordítás és a dokumentum-előállítás) a közös szolgálatok keretén belül maradnak, míg néhány más szolgálat, mint például a belső szolgálatok, a szociális és orvosi szolgálat, a könyvtár és a sajtó-előmunkálatok szétválasztásra kerülnek;

               6.

               azonban kitart amellett, hogy e szétválasztásnak költségvetési szempontból semlegesnek kell lennie, ezért sürgeti a két bizottságot, hogy a félidei felülvizsgálat részeként készítsenek közös elemzést annak felmérésére, hogy az erőforrások ilyen átcsoportosítása mindkettejük számára előnyös lesz-e; kéri a két bizottságot, hogy tájékoztassák a Parlamentet a szétválasztásra kerülő területeken születő kisebb együttműködési megállapodásokról;

               7.

               kiemeli az Európai Számvevőszék fent említett éves jelentése 10.19. pontja alatt tett azon megállapítását, hogy a közbeszerzések területén megfigyelhetők irányítási és ellenőrzési hiányosságok; aggasztónak tartja a tárgyalásos eljárások ajánlattételi felhívásokkal szembeni túlzott arányát a közbeszerzésekkel kapcsolatos összes kiadást figyelembe véve; üdvözli ugyanakkor azt a közös szolgálatoktól kapott információt, mely szerint a korábban tárgyalásos eljárások keretében odaítélt, az épületek működtetéséhez kapcsolódó szolgáltatásokra vonatkozó szerződések újabb körét már ajánlattételi felhívások eredményeképp kötötték, és e területen jelenleg is ajánlattételi felhívásra épülő beszerzések folynak;

               8.

               ezzel összefüggésben üdvözli, hogy a közös szolgálatokon belül létrejött egy Szerződéskötési Osztály, amely a közbeszerzések terén nyújt segítséget a közös szolgálatok valamennyi operatív részlegének; megjegyzi, hogy az eddig a közös szolgálatok keretében működő ellenőrzési szolgálatot az új megállapodás a bizottságok saját hatáskörébe utalja;

               9.

               megjegyzi, hogy a közös szolgálatok által az előadó kérdőívére adott válaszok szerint a Remorqueur és a Van Maerlant épületbe 2007-ben történt beköltözéssel a bizottságok elfoglalták összes irodájuk 92 %-át és irodaigényük a következő évekre kielégítettnek tekinthető;

               10.

               a Montoyer épület előcsarnokának felújítása kapcsán megjegyzi, hogy az EGSZB belső ellenőre jelentésében megállapította, hogy „nem talált semmit, ami arra utalna, hogy a Montoyer épület előcsarnok-felújításának késedelmes végrehajtása miatt megítélt kártérítés rendezése ne volna védhető”; kiemeli, hogy a jelentést megküldték az OLAF-nak, de arra semmilyen visszhang nem érkezett az EGSZB vagy a Régiók Bizottsága tudomása szerint;

               11.

               megjegyzi, hogy az EGSZB éves jelentésében a 2006-ban végzett utólagos ellenőrzések számát nem tartja elégségesnek; megelégedéssel veszi tudomásul az EGBSZ által végrehajtott lépéseket e helyzet javítása érdekében, ideértve a stabil személyzeti helyzet megteremtését, az ellenőrök közötti együttműködés fejlesztését, és így tovább;

               12.

               alapvetően fontosnak tartja, hogy az engedélyezésre jogosult tisztviselők, ellenőrök és könyvvizsgálók kellő szigorral folytassák le az ellenőrzéseket; ezzel összefüggésben hangsúlyozza a minden ágazatban megfelelő számban elvégzett, szúrópróbaszerű ellenőrzések fontosságát a néhány nagyobb kockázatot képviselő stratégiai ágazat ellenőrzésén túlmenően;

               13.

               megelégedéssel veszi tudomásul ebben az összefüggésben az EGSZB főtitkára által a Parlament Költségvetési Ellenőrző Bizottságának nyújtott személyes biztosítékot, amely szerint az előzetes és utólagos ellenőrzések rendszerességére és hatékonyságára megfelelő garanciák kerültek bevezetésre;

               14.

               üdvözli az EGSZB-tagokból álló és külső könyvvizsgáló részvételével működő, az EGSZB elnökének jelentést tevő könyvvizsgáló bizottság létrehozását, amely bizottság feladatai között szerepel többek között a belső ellenőrzési szolgálat függetlenségének ellenőrzése és a könyvvizsgálói jelentésekben megfogalmazott ajánlásokra reagáló intézkedések értékelése;

               15.

               sajnálattal veszi tudomásul, hogy az EGSZB egyik volt tagja ellen az útiköltségek tekintetében a belga hatóságok által indított büntetőeljáráshoz kapcsolódó (a Parlament 2006. április 27-i mentesítési állásfoglalása (6) (4) bekezdésében említett eljárás) bíróság előtti szóbeli megvitatást öt alkalommal elhalasztották, ebből háromszor a védelem kérésére; megelégedéssel veszi tudomásul, hogy az EGSZB hivatalvezetése írásbeli bizonyítékot szolgáltatott arra nézve, hogy az EGSZB nem szorgalmazta ezeket a halasztásokat;

               16.

               megelégedéssel jegyzi meg, hogy 2007. október 10-én elfogadásra került az EGSZB-tagok utazásai és ülései költségeinek visszatérítéséről szóló szabályzat felülvizsgálata, melynek célja az érintett eljárások javítása és egyszerűsítése, az átláthatóság és a tagok számára biztosított egyenlő elbánás biztosítása és a technikai fejlődés (mint például az elektronikus jegy, internetes szállásfoglalás és a videokonferencia) figyelembevétele mellett;

      (1)  HL L 78., 2006.3.15.

      (2)  HL C 274., 2007.11.15., 1. o.

      (3)  HL C 273., 2007.11.15., 1. o.

      (4)  HL C 274., 2007.11.15., 130. o.

      (5)  HL L 248., 2002.9.16., 1. o.

      (6)  HL C 296. E, 2006.12.6., 171. o.


title: A Tanács határozata ( 2007. május 21. ) az Európai Alapítvány az Élet- és Munkakörülmények Javításáért igazgatási tanácsa kormányképviselői kategóriába tartozó bolgár és román tagjainak és póttagjainak kinevezéséről

text:
               11.9.2007

               HU

               Az Európai Unió Hivatalos Lapja

               C 212/4

      A TANÁCS HATÁROZATA

   (2007. május 21.)
   az Európai Alapítvány az Élet- és Munkakörülmények Javításáért igazgatási tanácsa kormányképviselői kategóriába tartozó bolgár és román tagjainak és póttagjainak kinevezéséről
   (2007/C 212/07)
   AZ EURÓPAI UNIÓ TANÁCSA,
   tekintettel az 1111/2005/EK rendelettel módosított, az Európai Alapítvány az Élet- és Munkakörülmények Javításáért létrehozásáról szóló, 1975. május 26-i 1365/75/EGK tanácsi rendeletre (1), és különösen annak 6. cikkére,
   tekintettel a bolgár és a román kormány által a Tanácsnak benyújtott, a kormányképviselők kategóriájába tartozó helyekre jelölt személyek nevét tartalmazó jegyzékre,
   mivel:

               (1)

               A Tanács 2004. december 13-i határozatával (2) kinevezte az Európai Alapítvány az Élet- és Munkakörülmények Javításáért igazgatási tanácsa tagjait és póttagjait a 2004. október 19-től2007. október 18-ig terjedő időszakra.

               (2)

               Helyénvaló a kormányképviselői kategóriába tartozó bolgár és román tagokat és póttagokat a 2007. október 18-ig tartó időszakra kinevezni,

         A KÖVETKEZŐKÉPPEN HATÁROZOTT:
   Egyetlen cikk
   A Tanács kinevezi az Európai Alapítvány az Élet- és Munkakörülmények Javításáért igazgatási tanácsa tagjainak és póttagjainak a 2007. október 18-ig fennmaradó időszakra a következő személyeket:
   KORMÁNYKÉPVISELŐK

               Ország

               Tagok

               Póttagok

               Bulgária

               Lazar LAZAROV

               Donka DONCHEVA

               Románia

               Sorin Ioan BOTEZATU

               Elena ISPAS

      Kelt Brüsszelben, 2007. május 21-én.

            a Tanács részéről

            az elnök

         M. GLOS

      (1)  HL L 139., 1975.5.30., 1. o.

      (2)  HL C 317., 2004.12.22., 4. o.


title: A Bizottság határozata (2017. április 18.) a törökországi menekülteket támogató eszközről szóló, 2015. november 24-i C(2015) 9500 bizottsági határozat módosításáról

text:
               19.4.2017

               HU

               Az Európai Unió Hivatalos Lapja

               C 122/4

         A BIZOTTSÁG HATÁROZATA
   (2017. április 18.)
   a törökországi menekülteket támogató eszközről szóló, 2015. november 24-i C(2015) 9500 bizottsági határozat módosításáról (1)

   (2017/C 122/04)
   AZ EURÓPAI BIZOTTSÁG
   tekintettel az Európai Unió működéséről szóló szerződésre és különösen annak 210. cikke (2) bekezdésére és 214. cikke (6) bekezdésére,
   mivel:

               (1)

               A C(2015) 9500 final bizottsági határozat koordinációs mechanizmust – a törökországi menekülteket támogató eszközt (a továbbiakban: eszköz) – hozott létre annak érdekében, hogy segítséget nyújtson Törökországnak a menekültek azonnali humanitárius és fejlesztési szükségleteinek megoldásában, valamint a befogadó közösségeik, nemzeti és helyi hatóságaik számára a menekültek beáramlásából adódó következmények kezelésében és megoldásában. Az eszköz célja az uniós költségvetésből és a tagállamok kétoldalú hozzájárulásaiból finanszírozott fellépések összehangolása és észszerűsítése.

               (2)

               A tagállamok kormányainak képviselői a COREPER 2016. február 3-i ülésén a törökországi menekülttámogatás uniós tagállamok és a Bizottság közötti kormányzási és feltételrendszer keretét létrehozó egyetértési megállapodásról (2) (a továbbiakban: egyetértési megállapodás), valamint egy hozzájárulási igazolásmintáról állapodtak meg, amely révén a tagállamok kötelezettséget vállalnak a törökországi menekülteket támogató eszközhöz való hozzájárulásra.

               (3)

               A COREPER 2016. február 3-i ülésén a tagállamok megállapodtak arról, hogy az egyetértési megállapodásból és a hozzájárulási igazolásminta tervezetéből is törlik a késedelmi kamatokra történő hivatkozásokat. A C(2016) 855 bizottsági határozat azzal a céllal módosította a C(2015) 9500 final bizottsági határozatot, hogy összhangba hozza az egyetértési megállapodással.

               (4)

               Az egyetértési megállapodás 2. pontja szerint a Bizottság felelős a hozzájárulásoknak a 966/2012 rendelettel (3) és az 1268/2012 felhatalmazáson alapuló bizottsági rendelettel (4) összhangban történő kezeléséért. Ez rendelkezéseket tartalmaz a követelések meghatározásáról (5) és a késedelmi kamat fizetéséről (6).

               (5)

               A felhatalmazáson alapuló 1268/2012/EU bizottsági rendelet 83. cikkének (1) bekezdése előírja, hogy az ágazatspecifikus szabályozások alkalmazásából fakadó különös rendelkezések sérelme nélkül minden olyan követelés után, amelyet nem fizettek meg a terhelési értesítésben jelölt határidőig, kamatot kell fizetni.

               (6)

               A tagállamok hozzájárulása a törökországi menekülteket támogató eszközhöz önkéntes, és az a saját forrásoktól eltérően nem számít előzetesen fennálló kötelezettségnek. Ennélfogva nem indokolt kamatfizetést előírni a tagállamoknak a törökországi menekülteket támogató hozzájárulás késedelmes befizetése miatt. Az alkalmazási szabályokról szóló rendelet 83. cikkének (1) bekezdésétől való eltérés megállapítása érdekében a C(2015) 9500 bizottsági határozatot ezért ennek megfelelően módosítani kell.

               (7)

               A Bizottság továbbra is figyelemmel kíséri a törökországi menekülteket támogató eszközhöz való tagállami hozzájárulások időben történő kifizetését – ami az eszköz céljainak elérése szempontjából kulcsfontosságú – és tájékoztatja arról az eszköz irányítóbizottságát.

               (8)

               Ez a határozat visszamenőleges hatállyal 2016. február 10-től, a C(2016) 855 bizottsági határozat elfogadásának időpontjától alkalmazandó annak érdekében, hogy hatálya kiterjedjen a tagállamok által már befizetett hozzájárulásokra,

         A KÖVETKEZŐKÉPPEN HATÁROZOTT:
   1. cikk
   A C(2015) 9500 bizottsági határozat a következőképpen módosul:
   A 6. cikk (3) bekezdése a következő szöveggel egészül ki:

      „Nem keletkezik késedelmi kamat fizetésének kötelezettsége, amennyiben egy adott tagállam késedelmesen fizeti be hozzájárulását a törökországi menekülteket támogató eszközbe.”

   2. cikk
   Ezt a határozatot 2016. február 10-től kell alkalmazni.

      Kelt Brüsszelben, 2017. április 18-án.

            a Bizottság részéről

         Günther H. OETTINGER

            a Bizottság tagja

      (1)  A C(2016) 855 final bizottsági határozat módosította.

      (2)  Lásd a COMBUD 49/1/16 REV1 dokumentumot.

      (3)  Az Európai Parlament és a Tanács 966/2012/EU, Euratom rendelete (2012. október 25.) az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről (HL L 298., 2012.10.26., 1. o.).

      (4)  A Bizottság 1268/2012/EU felhatalmazáson alapuló rendelete | (2012. október 29.) az Unió általános költségvetésére alkalmazandó pénzügyi szabályokról szóló 966/2012/EU, Euratom európai parlamenti és tanácsi rendelet alkalmazási szabályairól (HL L 362., 2012.12.31., 1. o.).

      (5)  A 966/2012/EU rendelet 78. cikke és az 1268/2012/EU felhatalmazáson alapuló bizottsági rendelet 81. cikke.

      (6)  Az 1268/2012/EU felhatalmazáson alapuló bizottsági rendelet 83. cikke.


title: 2004/646/EK, Euratom: Az Európai Unió tagállamai kormányképviselőinek határozata (2004. július 14.) az Európai Közösségek Elsőfokú Bírósága tagjainak kinevezéséről

text:
               22.9.2004

               HU

               Az Európai Unió Hivatalos Lapja

               L 297/17

      AZ EURÓPAI UNIÓ TAGÁLLAMAI KORMÁNYKÉPVISELŐINEK HATÁROZATA

   (2004. július 14.)
   az Európai Közösségek Elsőfokú Bírósága tagjainak kinevezéséről
   (2004/646/EK, Euratom)
   AZ EURÓPAI UNIÓ TAGÁLLAMAINAK KORMÁNYKÉPVISELŐI,
   tekintettel az Európai Közösséget létrehozó szerződésre és különösen annak 224. cikkére,
   tekintettel az Európai Atomenergia-közösséget létrehozó szerződésre és különösen annak 140. cikkére,
   mivel:

               (1)

               DEHOUSSE úr, VESTERDORF úr, JÜRIMÄE úrnő, VILARAS úr, PAPASAVVAS úr, JAEGER úr, CZÚCZ úr, MEIJ úr, AZIZI úr, WISZNIEWSKA-BIAŁECKA úrnő, MARTINS de NAZARÉ RIBEIRO úrnő, ŠVÁBY úr és TIILI úrnő – az Elsőfokú Bíróság tagjai – hivatali ideje 2004. augusztus 31-én lejár.

               (2)

               Az Elsőfokú Bíróság tagjainak részleges megújítása szükséges a 2004. szeptember 1-jétől2010. augusztus 31-ig tartó időszakra vonatkozóan,

         A KÖVETKEZŐKÉPPEN HATÁROZTAK:
   1. cikk
   A 2004. szeptember 1-jétől2010. augusztus 31-ig tartó időszakra az alábbi személyeket az Elsőfokú Bíróság bíráivá nevezik ki:

               Franklin DEHOUSSE úr

               Bo VESTERDORF úr

               Küllike JÜRIMÄE úrnő

               Mihalis VILARAS úr

               Savvas S. PAPASAVVAS úr

               Marc JAEGER úr

               Ottó CZÚCZ úr

               Arjen Willem Hendrik MEIJ úr

               Josef AZIZI úr

               Irena WISZNIEWSKA-BIAŁECKA úrnő

               Maria Eugénia MARTINS de NAZARÉ RIBEIRO úrnő

               Daniel ŠVÁBY úr

               Virpi TIILI asszony

         2. cikk
   Ezt a határozatot az Európai Unió Hivatalos Lapjában ki kell hirdetni.

      Kelt Brüsszelben, 2004. július 14-én.

            A Tanács részéről

            az elnök

         T. DE BRUIJN


title: Az Európai Parlament (EU) 2015/1708 határozata (2015. április 29.) az ARTEMIS közös vállalkozás 2013-as pénzügyi évre vonatkozó elszámolásának lezárásáról

text:
               2015.9.30.

               HU

               Az Európai Unió Hivatalos Lapja

               L 255/422

      AZ EURÓPAI PARLAMENT (EU) 2015/1708 HATÁROZATA
      (2015. április 29.)
      az ARTEMIS közös vállalkozás 2013-as pénzügyi évre vonatkozó elszámolásának lezárásáról
      AZ EURÓPAI PARLAMENT,

                  —

                  tekintettel az ARTEMIS közös vállalkozás 2013-as pénzügyi évre vonatkozó végleges éves beszámolójára,

                  —

                  tekintettel a Számvevőszéknek az ARTEMIS közös vállalkozás 2013-as pénzügyi évre vonatkozó éves beszámolójáról szóló jelentésére, a közös vállalkozás válaszaival együtt (1),

                  —

                  tekintettel a Számvevőszéknek a 2013-as pénzügyi év tekintetében az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló, az Európai Unió működéséről szóló szerződés 287. cikke szerinti megbízhatósági nyilatkozatára (2),

                  —

                  tekintettel a 2013-as pénzügyi évre szóló költségvetés végrehajtására vonatkozóan a közös vállalkozás számára adandó mentesítésről szóló, 2015. február 17-i tanácsi ajánlásra (05306/2015 – C8-0049/2015),

                  —

                  tekintettel az Európai Unió működéséről szóló szerződés 319. cikkére,

                  —

                  tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (3),

                  —

                  tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (4) és különösen annak 209. cikkére,

                  —

                  tekintettel a beágyazott számítástechnikai rendszerekre irányuló közös technológiai kezdeményezést megvalósító ARTEMIS közös vállalkozás létrehozásáról szóló, 2007. december 20-i 74/2008/EK tanácsi rendeletre (5),

                  —

                  tekintettel az ECSEL közös vállalkozás létrehozásáról szóló, 2014. május 6-i 561/2014/EK tanácsi rendeletre (6) és különösen annak 1. cikke (2) bekezdésére, valamint 12. cikkére,

                  —

                  tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (7),

                  —

                  tekintettel a 966/2012/EU, Euratom európai parlamenti és tanácsi rendelet 209. cikkében említett, a köz- és magánszféra közötti partnerségre létrehozott szervek számára kidolgozott pénzügyi szabályzat-mintáról szóló, 2013. szeptember 30-i 110/2014/EU felhatalmazáson alapuló bizottsági rendeletre (8),

                  —

                  tekintettel eljárási szabályzata 94. cikkére és V. mellékletére,

                  —

                  tekintettel a Költségvetési Ellenőrző Bizottság jelentésére (A8-0103/2015),

         1.

            elhalasztja az ARTEMIS közös vállalkozás 2013-as pénzügyi évre vonatkozó elszámolásának lezárásáról szóló határozatát;

         2.

            utasítja elnökét, hogy továbbítsa ezt a határozatot az ECSEL közös vállalkozás ügyvezető igazgatójának, a Tanácsnak, a Bizottságnak és a Számvevőszéknek, és gondoskodjon annak az Európai Unió Hivatalos Lapjában (L sorozat) való közzétételéről.

               az elnök

            Martin SCHULZ

               a főtitkár

            Klaus WELLE

         (1)  HL C 452., 2014.12.16., 8. o.

         (2)  HL C 452., 2014.12.16., 9. o.

         (3)  HL L 248., 2002.9.16., 1. o.

         (4)  HL L 298., 2012.10.26., 1. o.

         (5)  HL L 30., 2008.2.4., 52. o.

         (6)  HL L 169., 2014.6.7., 152. o.

         (7)  HL L 357., 2002.12.31., 72. o.

         (8)  HL L 38., 2014.2.7., 2. o.


title: 2012/446/EU: A Tanács határozata ( 2012. július 24. ) a daktiloszkópiai adatokra vonatkozó, Magyarországgal való automatizált adatcsere megindításáról

text:
               28.7.2012

               HU

               Az Európai Unió Hivatalos Lapja

               L 202/23

         A TANÁCS HATÁROZATA
   (2012. július 24.)
   a daktiloszkópiai adatokra vonatkozó, Magyarországgal való automatizált adatcsere megindításáról
   (2012/446/EU)
   AZ EURÓPAI UNIÓ TANÁCSA,
   tekintettel a különösen a terrorizmus és a határokon átnyúló bűnözés elleni küzdelemre irányuló, határokon átnyúló együttműködés megerősítéséről szóló, 2008. június 23-i 2008/615/IB tanácsi határozatra (1) és különösen annak 25. cikkére,
   tekintettel a 2008/615/IB határozat végrehajtásáról szóló, 2008. június 23-i 2008/616/IB tanácsi határozatra (2) és különösen annak 20. cikkére és mellékletének 4. fejezetére,
   mivel:

               (1)

               Az Európai Unióról szóló szerződéshez, az Európai Unió működéséről szóló szerződéshez és az Európai Atomenergia-közösséget létrehozó szerződéshez csatolt, átmeneti rendelkezéseket tartalmazó jegyzőkönyv alapján az uniós intézmények, szervek, hivatalok és ügynökségek által a Lisszaboni Szerződés hatálybalépése előtt elfogadott jogi aktusok joghatása mindaddig fennmarad, amíg azokat a Szerződések alapján hatályon kívül nem helyezik, nem érvénytelenítik, vagy nem módosítják.

               (2)

               Ennek megfelelően a 2008/615/IB határozat 25. cikke alkalmazandó, és a Tanácsnak egyhangúlag határoznia kell arról, hogy a tagállamok végrehajtották-e az említett határozat 6. fejezetének rendelkezéseit.

               (3)

               A 2008/616/IB határozat 20. cikke úgy rendelkezik, hogy a Tanács a 2008/615/IB határozat 25. cikkének (2) bekezdésében említettek szerinti határozatokat egy kérdőíven alapuló értékelő jelentés alapján hozza meg. A 2008/615/IB határozat 2. fejezetének megfelelően végzett automatizált adatcsere tekintetében az értékelő jelentés ezenkívül értékelő látogatáson és kísérleti adatcserén alapul.

               (4)

               A 2008/616/IB határozat melléklete 4. fejezetének 1.1. pontja szerint a megfelelő tanácsi munkacsoport által összeállított kérdőív valamennyi automatizált adatcserére vonatkozik, és amint egy tagállam úgy véli, hogy az adott adatkategória tekintetében teljesíti az adatcsere előfeltételeit, ki kell töltenie a kérdőívet.

               (5)

               Magyarország kitöltötte az adatvédelemre vonatkozó kérdőívet és a daktiloszkópiai adatok cseréjére vonatkozó kérdőívet.

               (6)

               Magyarország Ausztria részvételével sikeres kísérleti adatcserét hajtott végre.

               (7)

               Magyarországon értékelő látogatásra is sor került, és erről az osztrák értékelő csoport jelentést készített, amelyet elküldött az érintett tanácsi munkacsoportnak.

               (8)

               A daktiloszkópiai adatokra vonatkozó kérdőív, értékelő látogatás és kísérleti adatcsere eredményeit összegző, átfogó értékelő jelentést benyújtották a Tanácsnak,

         ELFOGADTA EZT A HATÁROZATOT:
   1. cikk
   A daktiloszkópiai adatok automatizált keresése tekintetében Magyarország maradéktalanul végrehajtotta a 2008/615/IB határozat 6. fejezetében foglalt, az adatvédelemre vonatkozó általános rendelkezéseket, és e határozat hatálybalépésének napjától jogosult a személyes adatoknak az említett határozat 9. cikke szerinti átvételére és átadására.
   2. cikk
   Ez a határozat az elfogadásának napján lép hatályba.

      Kelt Brüsszelben, 2012. július 24-én.

            a Tanács részéről

            az elnök

         A. D. MAVROYIANNIS

      (1)  HL L 210., 2008.8.6., 1. o.

      (2)  HL L 210., 2008.8.6., 12. o.


title: A Bizottság határozata ( 2011. augusztus 11. ) a gázkoordinációs csoport összetételére és működésének szabályozására vonatkozó rendelkezések meghatározásáról, valamint a 2006/791/EK bizottsági határozat hatályon kívül helyezéséről  EGT-vonatkozású szöveg

text:
               12.8.2011

               HU

               Az Európai Unió Hivatalos Lapja

               C 236/10

         A BIZOTTSÁG HATÁROZATA
   (2011. augusztus 11.)
   a gázkoordinációs csoport összetételére és működésének szabályozására vonatkozó rendelkezések meghatározásáról, valamint a 2006/791/EK bizottsági határozat hatályon kívül helyezéséről
   (EGT-vonatkozású szöveg)
   2011/C 236/09
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a földgázellátás biztonságának megőrzését szolgáló intézkedésekről és a 2004/67/EK tanácsi irányelv hatályon kívül helyezéséről szóló, 2010. október 20-i, 994/2010/EU európai parlamenti és tanácsi rendeltre (1) és különösen annak 12. cikkére,
   mivel:

               (1)

               A 994/2010/EU rendelet 12. cikke a gázellátás biztonságát érintő intézkedések összehangolásának megkönynyítése céljából létrehozta a gázkoordinációs csoportot. A csoport a tagállamok, különösen azok illetékes hatóságai, valamint az Energiaszabályozói Együttműködési Ügynökség és a földgázpiaci szállításirendszer-üzemeltetők európai hálózata (földgázpiaci ENTSO) képviselőiből, valamint az érintett iparágak és fogyasztók képviseleti szerveinek képviselőiből áll.

               (2)

               A gázellátás biztonsága a földgázvállalkozások, a tagállamok és a Bizottság közös felelőssége, saját tevékenységi körükön és hatáskörükön belül. Továbbá a gázt villamosenergia-termelésre vagy ipari célokra felhasználó fogyasztók is fontos szerepet játszhatnak a gázellátás biztonságának szavatolásában azáltal, hogy válsághelyzetekre keresletoldali intézkedésekkel képesek reagálni. A 994/2010/EU rendelet alapján hozandó intézkedések leghatékonyabb koordinációjának biztosítása érdekében tehát az érintett iparág és a fogyasztók képviseleti szerveinek aktívan részt kell venniük a gázkoordinációs csoport munkájában.

               (3)

               A Bizottság a tagállamokkal konzultálva dönt a csoport összetételéről, biztosítva, hogy az teljes mértékben reprezentatív legyen, és megfeleljen a háromszintű megközelítésnek, amelynek értelmében az első szinten az érintett földgázvállalkozások és az ipar szereplői, nemzeti és regionális szinten a tagállamok, a harmadik szinten pedig az Unió vesz részt a koordinációban.

               (4)

               Az érintett iparág alábbi szervei tekinthetők reprezentatívnak:

                           —

                           a földgáz belső piacára vonatkozó közös szabályokról és a 2003/55/EK irányelv hatályon kívül helyezéséről szóló, 2009. július 13-i 2009/73/EK európai parlamenti és tanácsi irányelv (2) 2. cikkének (10) bekezdése szerinti tárolásirendszer-üzemeltetők és a 2009/73/EK irányelv 2. cikkének (12) bekezdése szerinti LNG-létesítmény rendszerüzemeltetői,

                           —

                           a gázellátó ágazat európai szövetsége,

                           —

                           a földgáztermelőket Európában képviselő nemzetközi szövetség,

                           —

                           a földgázforgalmazók európai szövetsége.

               (5)

               Az érintett fogyasztók körében négy fő földgázfogyasztó-csoportot kell megkülönböztetni:

                           —

                           az ipari ágazatok,

                           —

                           a földgázt tüzelőanyagként felhasználó energiaágazat,

                           —

                           a háztartások,

                           —

                           a távfűtési ágazat.

               (6)

               A gázkoordinációs csoportnak a Bizottság tanácsadójaként kell működnie, hogy uniós vagy regionális válsághelyzet esetén elősegítse a földgázellátási intézkedések összehangolását. A gázkoordinációs csoport egyben az a fő testület is, amellyel a Bizottságnak a megelőzési cselekvési tervek és a vészhelyzeti tervek kidolgozásával összefüggésben konzultálnia kell. A gázkoordinációs csoport nyomon követi a 994/2010/EU rendelet alapján hozandó intézkedések helyességét és megfelelőségét, és megoszt minden, a nemzeti, regionális és uniós szintű gázellátás biztonsága szempontjából releváns információt.

               (7)

               A csoport tagjai számára meg kell határozni az információk nyilvánosságra hozatalára vonatkozó szabályokat.

               (8)

               A személyes adatokat a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló, 2000. december 18-i 45/2001/EK európai parlamenti és tanácsi rendeletnek (3) megfelelően kell feldolgozni.

               (9)

               A 2006/791/EK határozatot hatályon kívül kell helyezni.

         A KÖVETKEZŐKÉPPEN HATÁROZOTT:
   1. cikk
   A gázkoordinációs csoport összetétele
   (1)   A gázkoordinációs csoport (a továbbiakban: csoport) tagjai az alábbiak:

               a)

               a tagállamok, különösen a 994/2010/EU rendelet 2. cikkének (2) bekezdése szerinti illetékes hatóságaik;

               b)

               az Energiaszabályozók Együttműködési Ügynöksége (a továbbiakban: ügynökség);

               c)

               a földgázpiaci szállításirendszer-üzemeltetők európai hálózata (a továbbiakban: földgázpiaci ENTSO);

               d)

               az Energiaközösség titkársága;

               e)

               a Gas Infrastructure Europe (GIE), mint a tárolásirendszer-üzemeltetők és az LNG-létesítmények rendszerüzemeltetőinek képviseleti szerve;

               f)

               az Eurogas;

               g)

               az Olaj- és Földgáztermelők Nemzetközi Szövetsége (OGP);

               h)

               az Energiakereskedők Európai Szövetsége (EFET);

               i)

               az Ipari Energiafogyasztók Nemzetközi Szövetsége (IFIEC Europe);

               j)

               az Eurelectric;

               k)

               a Fogyasztói Egyesületek Európai Szövetsége (BEUC);

               l)

               az Euroheat & Power.

         (2)   Az egyes tagok legfeljebb két állandó képviselőt és két helyettest jelölhetnek ki a csoport munkájában való részvételre. A tagállamok által kijelölt állandó képviselők legalább egyikének az illetékes hatóságtól kell lennie. Az ügynökség által kijelölt állandó képviselők egyike az igazgató. A földgázpiaci ENTSO által kijelölt állandó képviselők egyike a főtitkár. Az ipar és a fogyasztók képviseleti szervei által kijelölt állandó képviselők egyike a vezérigazgató vagy a főtitkár.
   (3)   Ahol az illetékes hatóság nem a nemzeti szabályozó hatóság, a tagállamok biztosítják, hogy a csoport tevékenységével kapcsolatban kellő mértékű információáramlás legyen az illetékes hatóság és a nemzeti szabályozó hatóság között.
   (4)   Az uniós, tagállami vagy regionális szintű vészhelyzetek vagy egyéb rendkívüli helyzetek ideje alatt legalább három tagállam kérésére a Bizottság egy teljes ülés vagy az ülés egy része erejéig a tagállamok és az illetékes hatóságok képviselőire korlátozhatja a gázkoordinációs csoportban való részvételt.
   (5)   Az uniós, tagállami vagy regionális szintű vészhelyzetek vagy egyéb rendkívüli helyzetek ideje alatt a csoport tagjai felkérhetik a Bizottságot, hogy a csoport munkájában való részvételre az illetékes hatóságaiktól vagy egyéb szerveiktől kettőnél több képviselőt jelöljön ki.
   (6)   A csoport tagjainak, továbbá a tagok állandó képviselőinek és azok helyetteseinek neve közzétételre kerül a Bizottság szakértői csoportjai és az egyéb hasonló entitások nyilvántartásában (a továbbiakban: nyilvántartás) (4).
   (7)   A személyes adatok összegyűjtése, feldolgozása és közzététele a 45/2001/EK rendelettel összhangban történik.
   2. cikk
   A csoport feladatai
   (1)   A csoportot a gázellátás biztonságát érintő intézkedések koordinálásának elősegítésére hozzák létre. A csoporttal konzultálni kell, és a csoport segíti a Bizottságot különösen a 994/2010/EU rendelet 12. cikke (2) bekezdésében meghatározott kérdésekben:

               a)

               a gázellátás biztonsága mindenkor és különösen vészhelyzet idején;

               b)

               a gázellátás biztonsága szempontjából nemzeti, regionális és uniós szinten jelentőséggel bíró minden információ;

               c)

               bevált módszerek és lehetséges iránymutatások minden érintett fél számára;

               d)

               az ellátás biztonságának szintje, teljesítménymutatók és értékelési módszerek;

               e)

               országos, regionális és uniós forgatókönyvek, valamint a készültségi szintek tesztelése;

               f)

               a megelőzési cselekvési tervek és a vészhelyzeti tervek értékelése és az azokban előírt intézkedések végrehajtása;

               g)

               az Unióban előforduló vészhelyzeteket kezelő intézkedések összehangolása az Energiaközösséget létrehozó szerződés szerződő feleinek minősülő harmadik országokkal és más harmadik országokkal;

               h)

               a leginkább érintett tagállamok által igényelt segítségnyújtás.

         (2)   A 994/2010/EU rendelet 11. cikkének (2) bekezdésének megfelelően a Bizottság, amint kihirdette az uniós vagy regionális vészhelyzetet, összehívja a gázkoordinációs csoportot.
   3. cikk
   Működés
   (1)   A csoport elnöke a Bizottság képviselője (a továbbiakban: elnök).
   (2)   A 994/2010/EU rendelet 12. cikke (3) bekezdésének megfelelően a Bizottság rendszeresen összehívja a csoportot, és az üzleti szempontból érzékeny információk bizalmas jellegének tiszteletben tartása mellett megosztja vele az illetékes hatóságoktól kapott tájékoztatást.
   (3)   A Bizottság szolgálatainak egyetértésével a csoport feladatmeghatározása alapján egyes konkrét kérdések tanulmányozására alcsoportok hozhatók létre. Az ilyen alcsoportokat megbízatásuk teljesítésével azonnal fel kell oszlatni.
   (4)   Az elnök a csoport vagy alcsoport munkájába eseti alapon olyan külső szakértőket is bevonhat, akik egy adott napirendi kérdésben különösen jártasak. Az elnök további személyeknek vagy szervezeteknek eseti vagy állandó megfigyelői státuszt is adhat, amennyiben jelentős mértékben hozzájárulhatnak a csoport tevékenységéhez.
   (5)   A csoport vagy egy alcsoport tanácskozásain való részvétel keretében szerzett információk nem adhatók tovább, amenynyiben a Bizottság vagy a csoport bármely más tagja ezeket bizalmasnak tekinti. A szakértői csoport tagjai és azok képviselői, valamint a meghívott szakértők és megfigyelők betartják a szerződésekben és azok végrehajtási szabályaiban előírt szakmai titoktartási követelményeket, valamint az EU minősített információknak a védelmére a 2001/844/EK, ESZAK, Euratom bizottsági határozat mellékletében meghatározott biztonsági szabályokat (5). E kötelezettségeik elmulasztása esetén a Bizottság bármely szükséges intézkedést meghozhat.
   (6)   A csoport és az alcsoportok üléseinek helyszínei a Bizottság helyiségei. A titkársági feladatok ellátásáról a Bizottság gondoskodik. A csoport és alcsoportjainak üléseire egyéb bizottsági szolgáltatok és az Európai Külügyi Szolgálat is meghívható, amennyiben a megvitatásra kerülő kérdések által közvetlenül érintettek.
   (7)   A csoport a Bizottság által készített eljárási szabályzatminta alapján elfogadja eljárási szabályzatát.
   (8)   A (6) bekezdés sérelme nélkül a Bizottság minden lényeges munkadokumentumot az Európai Unió partnerei részére kialakított közös használatú munkaterületen (CIRCA honlapon) keresztül tesz elérhetővé a csoport tagjai számára, a csoport tevékenységeivel kapcsolatos lényegi információkat pedig vagy magán a nyilvántartáson keresztül, vagy egy külön erre a célra létrehozott honlapra mutató linknek a nyilvántartásban való elhelyezésén keresztül teszi közzé.
   4. cikk
   Az ülésekkel kapcsolatos kiadások
   (1)   A csoport tevékenységeiben részt vevők nem részesülnek díjazásban szolgálataikért.
   (2)   Tagállamonként vagy illetékes hatóságonként egy képviselőnek a felmerült utazási költségeit a Bizottság megtéríti. Az említett költségeket az éves forrásfelosztási eljárás keretében megállapított, rendelkezésre álló előirányzatok erejéig térítik vissza.
   5. cikk
   Hatályon kívül helyezés
   A 2006/791/EK határozat (6) hatályát veszti.

      Kelt Brüsszelben, 2011. augusztus 11-én.

            a Bizottság részéről

         Günther OETTINGER

            a Bizottság tagja

      (1)  HL L 295., 2010.11.12., 1. o.

      (2)  HL L 211., 2009.8.14., 36. o.

      (3)  HL L 8., 2001.1.12., 1. o.

      (4)  Azok a tagok, akik nem járulnak hozzá nevük közzétételéhez, mentességet kérhetnek ez alól. A kérelem akkor tekintendő indokoltnak, ha a közzététel veszélyeztetné az illető tag biztonságát vagy feddhetetlenségét, illetve indokolatlanul sértené magánélethez fűződő jogait.

      (5)  SEC(2007) 639., 2007.6.25.

      (6)  HL L 319., 2006.11.18., 49. o.


title: A Tanács 2009/323/IB határozata ( 2009. április 6. ) az Europol alkalmazottaira alkalmazandó alapfizetések és juttatások kiigazításáról

text:
               9.4.2009

               HU

               Az Európai Unió Hivatalos Lapja

               L 95/46

      A TANÁCS 2009/323/IB HATÁROZATA

   (2009. április 6.)
   az Europol alkalmazottaira alkalmazandó alapfizetések és juttatások kiigazításáról
   AZ EURÓPAI UNIÓ TANÁCSA,
   tekintettel az Europol alkalmazottaira vonatkozó személyzeti szabályzat (a továbbiakban: a személyzeti szabályzat) létrehozásáról szóló, 1998. december 3-i tanácsi jogi aktusra (1) és különösen annak 44. cikkére,
   tekintettel a Francia Köztársaság kezdeményezésére,
   tekintettel az Európai Parlament véleményére,
   tekintettel az Europol tisztviselők díjazásának az Europol igazgatótanácsa általi felülvizsgálatára,
   mivel:

               (1)

               Az Europol tisztviselők díjazásáról szóló felülvizsgálatban az igazgatótanács figyelembe vette a hollandiai megélhetési költségekben bekövetkező változásokat, csakúgy mint a közalkalmazotti fizetések változásait a tagállamokban.

               (2)

               A 2006. július 1-jétől2007. június 30-ig tartó felülvizsgálat alapján indokolt a díjazás 1,7 %-kal történő emelése a 2007. július 1-jétől2008. június 30-ig tartó időszakra nézve.

               (3)

               A Tanács feladata, hogy a felülvizsgálat alapján – egyhangú döntéssel – kiigazítsa az Europol tisztviselők alapfizetését és juttatásait,

         A KÖVETKEZŐKÉPPEN HATÁROZOTT:
   1. cikk
   A személyzeti szabályzat a következőképpen módosul:
   2007. július 1-jei hatállyal:

               a)

               45. cikkben a havi alapfizetések táblázata helyébe a következő táblázat lép:

                           „1

                           2

                           3

                           4

                           5

                           6

                           7

                           8

                           9

                           10

                           11

                           1

                           15 394,26

                           2

                           13 823,39

                           3

                           9 487,89

                           9 732,93

                           9 977,99

                           10 241,90

                           10 505,80

                           10 782,24

                           11 057,44

                           11 347,77

                           11 639,94

                           11 947,84

                           12 252,56

                           4

                           8 262,62

                           8 482,54

                           8 699,33

                           8 928,67

                           9 158,01

                           9 399,91

                           9 638,68

                           9 893,17

                           10 147,63

                           10 414,69

                           10 681,73

                           5

                           6 808,03

                           6 987,10

                           7 163,03

                           7 351,54

                           7 540,05

                           7 741,11

                           7 939,03

                           8 149,53

                           8 356,88

                           8 576,79

                           8 796,72

                           6

                           5 834,13

                           5 988,03

                           6 142,00

                           6 305,37

                           6 465,58

                           6 635,24

                           6 804,89

                           6 983,97

                           7 163,03

                           7 351,54

                           7 540,05

                           7

                           4 863,32

                           4 992,14

                           5 117,80

                           5 252,90

                           5 387,97

                           5 529,37

                           5 670,73

                           5 821,54

                           5 969,20

                           6 126,29

                           6 283,37

                           8

                           4 134,46

                           4 244,42

                           4 351,22

                           4 467,48

                           4 580,56

                           4 699,96

                           4 819,34

                           4 948,16

                           5 073,82

                           5 208,91

                           5 340,85

                           9

                           3 644,36

                           3 741,74

                           3 839,15

                           3 939,65

                           4 040,21

                           4 147,02

                           4 253,84

                           4 366,94

                           4 476,94

                           4 596,29

                           4 712,53

                           10

                           3 160,54

                           3 245,38

                           3 327,04

                           3 414,99

                           3 499,84

                           3 594,09

                           3 688,33

                           3 785,72

                           3 879,97

                           3 983,66

                           4 084,19

                           11

                           3 063,15

                           3 144,84

                           3 223,36

                           3 308,20

                           3 393,01

                           3 484,12

                           3 572,10

                           3 666,35

                           3 760,60

                           3 861,15

                           3 958,50

                           12

                           2 431,69

                           2 497,62

                           2 560,45

                           2 626,45

                           2 692,43

                           2 764,67

                           2 836,94

                           2 912,34

                           2 984,59

                           3 063,15

                           3 141,69

                           13

                           2 089,21

                           2 145,77

                           2 199,18

                           2 258,88

                           2 315,43

                           2 378,25

                           2 437,95

                           2 503,92

                           2 566,78

                           2 635,88

                           2 701,84”

               b)

               az 59. cikk (3) bekezdésében az „1 019,43 EUR” összeg helyébe „1 036,76 EUR” összeg lép;

               c)

               az 59. cikk (3) bekezdésében a „2 038,85 EUR” összeg helyébe „2 073,51 EUR” összeg lép;

               d)

               a 60. cikk (1) bekezdésében a „271,86 EUR” összeg helyébe „276,48 EUR” összeg lép;

               e)

               az 5. függelék 2. cikkének (1) bekezdésében a „284,20 EUR” összeg helyébe „289,03 EUR” összeg lép;

               f)

               az 5. függelék 3. cikkének (1) bekezdésében a „12 356,67 EUR” összeg helyébe „12 566,73 EUR” összeg lép;

               g)

               az 5. függelék 3. cikkének (1) bekezdésében a „2 780,26 EUR” összeg helyébe „2 827,52 EUR” összeg lép;

               h)

               az 5. függelék 3. cikkének (2) bekezdésében a „16 681,50 EUR” összeg helyébe „16 965,09 EUR” összeg lép;

               i)

               az 5. függelék 4. cikkének (1) bekezdésében az „1 235,67 EUR” összeg helyébe „1 256,68 EUR” összeg lép;

               j)

               az 5. függelék 4. cikkének (1) bekezdésében a „926,77 EUR” összeg helyébe „942,53 EUR” összeg lép;

               k)

               az 5. függelék 4. cikkének (1) bekezdésében a „617,83 EUR” összeg helyébe „628,33 EUR” összeg lép;

               l)

               az 5. függelék 4. cikkének (1) bekezdésében a „494,26 EUR” összeg helyébe „502,66 EUR” összeg lép;

               m)

               az 5. függelék 5. cikkének (3) bekezdésében az „1 743,78 EUR” összeg helyébe „1 773,42 EUR” összeg lép;

               n)

               az 5. függelék 5. cikkének (3) bekezdésében a „2 325,04 EUR” összeg helyébe „2 364,57 EUR” összeg lép;

               o)

               az 5. függelék 5. cikkének (3) bekezdésében a „2 906,29 EUR” összeg helyébe „2 955,70 EUR” összeg lép.

         2. cikk
   Ezt a határozatot az Európai Unió Hivatalos Lapjában ki kell hirdetni.
   3. cikk
   Ez a határozat az elfogadását követő napon lép hatályba.

      Kelt Luxemburgban, 2009. április 6-án.

            a Tanács részéről

            az elnök

         J. POSPÍŠIL

      (1)  HL C 26., 1999.1.30., 23. o.


title: A Tanács határozata (1995. december 22.) az Európai Közösség és a Vietnami Szocialista Köztársaság között a textil- és ruházati termékek kereskedelméről kölcsönösen elfogadott jegyzőkönyv formájában létrejött két megállapodás ideiglenes alkalmazásáról

text:
Fontos jogi nyilatkozat

|

31996D0207

Hivatalos Lap L 073 , 21/03/1996 o. 0001 - 0001

		A Tanács határozata(1995. december 22.)az Európai Közösség és a Vietnami Szocialista Köztársaság között a textil- és ruházati termékek kereskedelméről kölcsönösen elfogadott jegyzőkönyv formájában létrejött két megállapodás ideiglenes alkalmazásáról(96/207/EK)AZ EURÓPAI UNIÓ TANÁCSA,tekintettel az Európai Közösséget létrehozó szerződésre, és különösen annak 113. cikkére, összefüggésben 228. cikke (2) bekezdésének első mondatával,tekintettel a Bizottság javaslatára,mivel a Bizottság az Európai Közösség nevében, kölcsönösen elfogadott jegyzőkönyv formájában két megállapodást tárgyalt meg az 1992. december 15-én parafált, valamint az 1994. december 20-án parafált levélváltás formájában létrejött megállapodással módosított, az Európai Gazdasági Közösség és a Vietnami Szocialista Köztársaság között létrejött, a textil- és ruházati termékek kereskedelméről szóló, jelenleg fennálló kétoldalú megállapodás módosítása érdekében,mivel az 1993. november 11-én és 1995. augusztus 1-jén parafált kétoldalú megállapodásokat ideiglenesen kell alkalmazni a megkötésükhöz szükséges eljárások befejezéséig, feltéve, hogy azokat viszonossági alapon a Vietnami Szocialista Köztársaság is ideiglenes alkalmazza,A KÖVETKEZŐKÉPPEN HATÁROZOTT:Egyetlen cikkAz Európai Gazdasági Közösség és a Vietnami Szocialista Köztársaság között létrejött, a textil- és ruházati termékek kereskedelméről szóló megállapodás módosításáról szóló, az Európai Közösség és a Vietnami Szocialista Köztársaság között kölcsönösen elfogadott jegyzőkönyvek formájában létrejött megállapodásokat ideiglenesen kell alkalmazni azok hivatalos megkötéséig, feltéve, hogy azokat a Vietnami Szocialista Köztársaság is ideiglenesen alkalmazza.A kölcsönösen elfogadott jegyzőkönyvek formájában létrejött megállapodások szövegét csatolták e határozathoz.Kelt Brüsszelben, 1995. december 22-én.a Tanács részérőlaz elnökL. Atienza Serna--------------------------------------------------


title: 2011/498/EU: A Bizottság határozata ( 2011. augusztus 9. ) a Kínai Népköztársaságból származó trisz(2-klór-1-metil-etil)-foszfát behozatalára vonatkozó dömpingellenes eljárás megszüntetéséről

text:
               10.8.2011

               HU

               Az Európai Unió Hivatalos Lapja

               L 205/35

         A BIZOTTSÁG HATÁROZATA
   (2011. augusztus 9.)
   a Kínai Népköztársaságból származó trisz(2-klór-1-metil-etil)-foszfát behozatalára vonatkozó dömpingellenes eljárás megszüntetéséről
   (2011/498/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 2009. november 30-i 1225/2009/EK tanácsi rendeletre (1) (a továbbiakban: alaprendelet) és különösen annak 9. cikkére,
   a tanácsadó bizottsággal folytatott konzultációt követően,
   mivel:
   A.   ELJÁRÁS

   1.   Az eljárás megindítása

               (1)

               2010. július 23-án az Európai Bizottság (a továbbiakban: a Bizottság) az Európai Unió Hivatalos Lapjában
                   (2) közzétett értesítésben (a továbbiakban: az eljárás megindításáról szóló értesítés) bejelentette, hogy az alaprendelet 5. cikke alapján a Kínai Népköztársaságból (a továbbiakban: érintett ország vagy Kína) származó trisz(2-klór-1-metil-etil)-foszfátnak (a továbbiakban: TCPP) az Unióba történő behozatalára vonatkozó dömpingellenes eljárást indít.

               (2)

               Az eljárást a TCPP teljes uniós termelésének nagy részét, ebben az esetben több, mint 25 %-át képviselő gyártók nevében az Európai Vegyipari Tanács (CEFIC) (a továbbiakban: panaszos) által 2010. június 9-én benyújtott panaszt követően indították meg. A panasz bizonyítékot tartalmazott a TCPP Kínából történő dömpingelt behozatalára és az ebből eredő jelentős kárra vonatkozóan, mely bizonyítékot elégségesnek tekintettek az eljárás megindításához.

         2.   Az eljárásban érintett felek

               (3)

               Az eljárás megindításáról a Bizottság hivatalosan tájékoztatta a panaszost, a többi ismert uniós gyártót, az exportáló gyártókat, az importőröket, az ismert érintett felhasználókat, ezek szövetségeit, valamint az exportáló ország képviselőit. A Bizottság az érdekelt feleknek lehetőséget biztosított arra, hogy álláspontjukat írásban ismertessék, és meghallgatást kérjenek az eljárás megindításáról szóló értesítésben megállapított határidőn belül. Minden olyan érdekelt fél számára lehetővé tették a meghallgatást, aki azt kérelmezte, és ismertette azokat a különleges okokat, melyek meghallgatását indokolják.

               (4)

               Tekintettel az exportáló gyártók és az importőrök nyilvánvalóan nagy számára, az eljárás megindításáról szóló értesítés az alaprendelet 17. cikkének megfelelően a dömping és a kár megállapításához mintavételt irányzott elő. Annak érdekében, hogy a Bizottság el tudja dönteni, szükséges-e a mintavétel, és amennyiben igen, kiválaszthassa a mintát, valamennyi exportáló gyártót és importőrt felkértek arra, hogy jelentkezzenek a Bizottságnál és – az eljárás megindításáról szóló értesítésben meghatározottak szerint – szolgáltassanak alapvető információkat az érintett termékkel kapcsolatban a vizsgálati időszak során (2009. július 1. és 2010. június 30. között) folytatott tevékenységükről.

               (5)

               A benyújtott információk vizsgálatát követően, és az együttműködési hajlandóságot mutató importőrök nagy száma miatt az a döntés született, hogy a független importőrök tekintetében mintavétel szükséges. Mivel kevés exportáló gyártó fejezte ki együttműködési szándékát, az a döntés született, hogy az exportáló gyártók tekintetében nincs szükség mintavételre.

               (6)

               Hat független importőr – aki az Unióba irányuló behozatal 25 %-át képviselte – egyezett bele, hogy felvegyék a mintába. A Kínából érkező behozatal körülbelül 20 %-át, és a mintába való felvételükbe beleegyező importőrök behozatalának több, mint 80 %-át képviselő két importőrt felvették a mintába. Az alaprendelet 17. cikkének (2) bekezdésével összhangban az érintett felek lehetőséget kaptak arra, hogy megtegyék észrevételeiket a minta kiválasztásával kapcsolatban. A minta kiválasztásával kapcsolatban senki nem emelt kifogást.

               (7)

               A Bizottság kérdőívet küldött az exportáló gyártóknak, a mintába felvett importőröknek, az uniós gyártóknak, az összes ismert uniós felhasználónak, valamint az analóg ország – az Amerikai Egyesült Államok (továbbiakban: USA) – ismert gyártóinak. Négy kínai exportáló gyártó, egy analóg országbeli gyártó, három uniós gyártó és két, a mintába felvett importőr, valamint 35 uniós felhasználó küldött vissza kitöltött kérdőíveket. A négy kínai exportáló gyártó közül azonban egy rendkívül hiányos kérdőívet nyújtott be, őt később nem együttműködőnek tekintették.

               (8)

               Annak érdekében, hogy – amennyiben azt igényelnék – a kínai exportáló gyártók számára lehetővé tegyék a piacgazdasági elbírálás (a továbbiakban: MET) vagy az egyéni elbánás (a továbbiakban: IT) iránti kérelem benyújtását, a Bizottság igénylőlapot küldött azoknak az exportáló gyártóknak, akik az eljárás megindításáról szóló értesítésben meghatározott határidőn belül jelentkeztek. Két vállalat(csoport) jelezte az alaprendelet 2. cikke (7) bekezdése szerinti piacgazdasági elbírálás iránti igényét, illetve, – amennyiben a vizsgálat azt állapítja meg, hogy nem felelnek meg a piacgazdasági elbánás feltételeinek – az alaprendelet 9. cikke (5) bekezdése szerinti egyéni elbánást. Egy vállalat kizárólag egyéni elbánást kérelmezett.

               (9)

               A Bizottság beszerezte és ellenőrizte azokat az információkat, melyeket a dömping, az abból eredő kár és az uniós érdek meghatározása szempontjából szükségesnek tartott. A következő vállalatok telephelyein került sor ellenőrző látogatásokra:

                              Kínai exportáló gyártók

                                       —

                                       Albemarle Chemicals (Nanjing), Nanjing, Kína,

                                       —

                                       Jiangsu Yoke Technology Co., Ltd., Yixing, Kína.

                              A vállalattal kapcsolatban álló uniós importőrök

                                       —

                                       Albemarle Europe, Louvain-La-Neuve, Belgium,

                                       —

                                       Shekoy Chemicals Europe B.V., Breda, Hollandia.

                              Uniós gyártók

                                       —

                                       ICL-IP Bitterfeld GmbH, Bitterfeld-Wolfen, Németország,

                                       —

                                       LANXESS Deutschland GmbH, Leverkusen, Németország,

                                       —

                                       PCC Rokita SA, Brzeg Dolny, Lengyelország.

               (10)

               Mivel a rendes értéket azon kínai exportáló gyártók vonatkozásában kell megállapítani, amelyek nem részesülhetnek piacgazdasági elbánásban, valamint azon exportáló gyártó vonatkozásában, mely kizárólag egyéni elbánást kérelmezett, a következő vállalat üzemeiben tettek ellenőrző látogatást azzal a céllal, hogy az Amerikai Egyesült Államokból mint analóg országból származó adatok alapján megállapítsák a rendes értéket:

                           —

                           ICL-IP America Inc., St. Louis, Missouri, USA.

         2.1.   Vizsgálati időszak és figyelembe vett időszak

               (11)

               A dömping és a kár vizsgálata a 2009. július 1-jétől2010. június 30-ig terjedő időszakra (a továbbiakban: vizsgálati időszak vagy VI) terjedt ki. A kár értékelése szempontjából lényeges tendenciák vizsgálata a 2007. január 1-jétől a vizsgálati időszak végéig tartó időszakra (a továbbiakban: figyelembe vett időszak) terjedt ki.

         3.   Érintett termék és hasonló termék

   3.1.   Érintett termék

               (12)

               Az érintett termék a Kínából származó, jelenleg az ex 2919 90 00 KN-kód alá besorolt trisz(2-klór-1-metil-etil)-foszfát.
               A termék vámuniós és statisztikai (CUS) száma: 0024577-2. A termék neve TCPP-ként rövidíthető, és az alábbi szinonimák használhatók rá:

                           —

                           2-propanol, 1-klór, foszfát (3:1),

                           —

                           trisz(monoklór-izopropil)foszfát (TMCP),

                           —

                           trisz(2-klór-izopropil)foszfát (TCIP),

                           —

                           foszforsav, trisz(2-klór-1-metil-etil)észter,

                           —

                           trisz(béta-klór-izopropil)foszfát,

                           —

                           1-klór-2-propanol-foszfát (3:1).

               (13)

               Az érintett termék egy, az építőiparban és a bútorgyártásban leginkább a poliuretán előállítására használt égésgátló.

         3.2.   Hasonló termék

               (14)

               A vizsgálat kimutatta, hogy a Kínában gyártott és a kínai belföldi piacon értékesített TCPP, a Kínából az Unióba importált TCPP, valamint az analóg országnak tekintett USÁ-ban gyártott és annak belföldi piacán értékesített TCPP, továbbá az uniós gazdasági ágazat által gyártott és az Unióban értékesített trisz(2-klór-1-metil-etil)-foszfát ugyanazon alapvető fizikai, kémiai és műszaki tulajdonságokkal rendelkezik és felhasználásuk is azonos. Ezért e termékeket az alaprendelet 1. cikke (4) bekezdése értelmében hasonló termékeknek kell tekinteni.

         4.   Előzetes megállapítások és az eljárás további menete

               (15)

               2011. április 27-én a Bizottság az érdekelt felek számára az eljárás előzetes megállapításait tartalmazó tájékoztató dokumentumot tett közzé. Tekintettel arra, hogy meg kellett vizsgálni a vizsgálat bizonyos aspektusait, helyénvalónak tartották, hogy ne rendeljenek el ideiglenes intézkedéseket és tovább folytassák a vizsgálatot. Valamennyi fél lehetőséget kapott arra, hogy az előzetes megállapításokkal kapcsolatban bizonyítékokkal szolgáljon és észrevételeket tegyen. Azok a felek, melyek kérelmezték, lehetőséget kaptak szóbeli meghallgatásra is. A Bizottság folytatta a végleges megállapításokhoz szükségesnek ítélt valamennyi információ feltárását és ellenőrzését.

         B.   A PANASZ VISSZAVONÁSA ÉS AZ ELJÁRÁS MEGSZÜNTETÉSE

               (16)

               A Bizottsághoz intézett, 2011. június 16-i levelében a panaszos hivatalosan visszavonta panaszát.

               (17)

               Az alaprendelet 9. cikkének (1) bekezdése szerint a panasz visszavonása esetén az eljárás megszüntethető, kivéve, ha ez a megszüntetés az Unió érdekeit sértené.

               (18)

               A Bizottság úgy ítéli meg, hogy a jelenlegi eljárást meg kell szüntetni, mivel a vizsgálat nem tárt fel olyan körülményt, amely arra utalna, hogy az eljárás megszüntetése sértené az Unió érdekeit. Az érdekelteket a Bizottság ennek megfelelően tájékoztatta, és lehetőséget biztosított észrevételeik megtételére. A Bizottsághoz azonban nem érkezett olyan észrevétel, amely a fenti határozatot megváltoztatná.

               (19)

               A Bizottság ezért arra a következtetésre jutott, hogy a Kínából származó trisz(2-klór-1-metil-etil)-foszfát Unióba történő behozatalára vonatkozó dömpingellenes eljárást dömpingellenes intézkedések elrendelése nélkül meg kell szüntetni,

         ELFOGADTA EZT A HATÁROZATOT:
   1. cikk
   A Kínai Népköztársaságból származó, jelenleg az ex 2919 90 00 KN-kód alá besorolt trisz(2-klór-1-metil-etil)-foszfát behozatalára vonatkozó dömpingellenes eljárást a Bizottság megszünteti.
   2. cikk
   Ez a határozat az Európai Unió Hivatalos Lapjában való kihirdetését követő napon lép hatályba.

      Kelt Brüsszelben, 2011. augusztus 9-én.

            a Bizottság részéről

            az elnök

         José Manuel BARROSO

      (1)  HL L 343., 2009.12.22., 51. o.

      (2)  HL C 201., 2010.7.23., 5. o.